घड़, गोल जलकुण्ड का निर्माण करवाया है। वह कुण्ड पवित्र सप्त सरिताओं के जल से पूरित है। जलकुण्ड के मध्यभाग तक पहुँचनेवाला पूर्व-पश्चिम में सँकरा मार्ग बनवाया गया है। उसके मुख पर धनुर्धर के लिए गोलाकार आसन की रचना की है। आसन के समीप ही पांचालों द्वारा पूजे जानेवाले पुष्पमाला-मण्डित शिवधनुष और तूणीर के लिए स्थान बनाया गया है। सूचिबाणों से भरे अनेक तूणीर वहाँ रखे होंगे। जलकुण्ड के ऊपर छत में एक घूमता मत्स्य- यन्त्र लगाया गया है। और उस घूमते मत्स्य का केवल पाँच बाणों से नेत्रभेद करना है - केवल पाँचा" उनकी घूमती अँगुली के साथ मेरी दृष्टि भी
घूमती रही। उन्होंने अँगुली छत की ओर उठायी। उनका कथन सुनते-सुनते मैं भी छत की ओर देखती रही। केवल कल्पना से ही मैं आँखें विस्फारित कर गर-गर घूमनेवाले मत्स्य का नेत्र ढूँढ़ने लगी ... अनजाने में बुदबुदाती रही- 'डोलती मछली का हाथ आना ही बड़ा दुष्कर है, तब घूमती मछली का नेत्रभेद करना - और वह भी केवल पाँच बाण चलाकर?'
दूसरे हाथ से श्रीजी ने मेरी ग्रीवा नीचे झुकायी और सहज नटखटपन से जलकुण्ड में पड़े प्रतिबिम्ब का संकेत करके कहा, "नेत्रभेद ही करना है और वह भी पाँच में से किसी एक बाण से ! परन्तु सीधे ऊपर - मत्स्य की ओर देखकर नहीं, नीचे जल में पड़े उसके प्रतिबिम्ब को देखकरग्रीवा नीचे, नेत्रभेद ऊपर ! इसके लिए धनुर्विद्या का अनुपम कौशल आवश्यक है।
"इस समय ऐसा एक ही अनुपम धनुर्धर है हस्तिनापुर में - सूतपुत्र कर्ण गुरु द्रोण द्वारा आयोजित वासन्तिक प्रतियोगिता में अर्जुन के सभी विक्रमों को दोहराकर कर्ण ने उसे द्वन्द्वयुद्ध की चुनौती भी दी थी।
"वास्तव में यह पण पूरा करने की योग्यता अर्जुन में ही थी । परन्तु... परन्तु..." किसी जटिल समस्या का हल ढूँढते समय कभी-कभार श